‘Menslike fout’ rede dat jagluiperd 3-jarige doodbytArgieffoto van ‘n jagluiperd (Foto aan Maroela Media verskaf deur Dinokeng) Die bekende Suid-Afrikaanse natuurbewaarder, John Varty, het Maandag gesê die jagluiperdaanval die afgelope naweek, wat tot die dood van ŉ driejarige seuntjie gelei het, is deur ŉ menslike fout veroorsaak. Die jagluiperd het ŉ werker, Jacob Pieterse, se seun Saterdagoggend op Varty se plaas, Tiger Canyons, naby Philippolis in die Vrystaat aangeval. Die kleuter het ernstige beserings aan sy kop en nek opgedoen en is per helikopter na ŉ hospitaal in Bloemfontein geneem. Hy is egter met sy aankoms daar breindood verklaar. Varty het Maandag op sy Facebook-profiel gesê ŉ groot hoeveelheid drank is Vrydagaand by die werkers se woongebied op die plaas ingesmokkel en iemand het die hek na die huise oopgelos. Die jagluiperd het Saterdagoggend by die oop hek ingekom. “Die kind moes nie daar gewees het nie. Hy bly in ŉ ander woongebied,” het Varty gesê. “Sy ma het nie opgelet nie. Sy het haar driejarige seun sonder toesig buite die huis laat speel. Die jagluiperdmannetjie het die kind aangeval en ernstige beserings aan sy kop en nek veroorsaak.” Volgens Varty het ŉ dokter in Philippolis reeds gesê die seuntjie se kans op oorlewing is skraal, maar hy [Varty] het nogtans betaal om die kind per helikopter na ŉ hospitaal in Bloemfontein te neem. “Niks sal met die jagluiperd gebeur nie. Die foute wat gemaak is, was menslik,” het hy gesê. “ŉ Elektriese heining van 2,4m hoog sal om die huise opgerig word. Alle vroue en kinders is verwyder. My innige medelye gaan uit na die ouers van die kind, Jacob en Sophie Pieterse. Op die ou end is ek verantwoordelik vir my werkers se optrede en ek neem volle verantwoordelikheid.” Brig. Sam Makhele, woordvoerder van die polisie, het gesê ŉ geregtelike doodsondersoek is begin. “Ons kyk onder meer na die plaas en die heinings as deel van ons ondersoek. Indien bevind word dat enigiemand aanspreeklik gehou kan word vir die kind se dood, sal ŉ aanklag ingedien gemaak word. Maar vir nou doen ons slegs ŉ geregtelike doodsondersoek,” het hy gesê.